Nr. DGEICPSC/107656

**REFERAT DE APROBARE**

Prezentul referat de aprobare are la bază prevederile art. 6 alin. (3) și art. 30 alin. (1) lit. c) și alin. (2) din Legea nr. 24/2000 *privind normele de tehnică legislativă pentru elaborarea actelor normative*, republicată, cu modificările și completările ulterioare, reprezentând instrumentul de prezentare și motivare a proiectului de ***Ordin al ministrului mediului, apelor și pădurilor privind aprobarea listelor cu unitățile administrativ - teritoriale întocmite în urma încadrării în regimuri de gestionare a ariilor din zonele şi aglomerările prevăzute în anexa nr. 2 din Legea nr.104/2011 privind calitatea aerului înconjurător, cu modificările ulterioare.***

Motivul elaborării acestui proiect de ordin îl constituie necesitatea actualizării listelor cu unitățile administrativ - teritoriale întocmite în urma încadrării în regimuri de gestionare a ariilor din zonele şi aglomerările prevăzute în anexa nr. 2 din Legea nr.104/2011 *privind calitatea aerului înconjurător*, cu modificările ulterioare, luând în considerare atât încadrarea anterioară în regimuri de gestionare cât și rezultatele obținute în urma evaluării calității aerului la nivel național, care a utilizat măsurări în puncte fixe, realizate în anul 2022 prin intermediul staţiilor de măsurare care fac parte din Reţeaua Naţională de Monitorizare a Calităţii Aerului.

Atribuțiile și responsabilitățile factorilor implicați în gestionarea calității aerului sunt prevăzute în art. 7 – art. 24 din Legea nr. 104/2011, cu modificările ulterioare.

Conform prevederilor art. 7 lit. r) din Legea nr. 104/2011, cu modificările ulterioare, autoritatea publică centrală pentru protecția mediului aprobă listele cu unităţile administrativ-teritoriale întocmite în urma încadrării în regimuri de gestionare a ariilor din zone şi aglomerări, iar conform prevederilor art. 7 lit. j) asigură menţinerea sau îmbunătăţirea calităţii aerului înconjurător prin urmărirea aplicării de către autorităţile şi organismele competente sau instituţiile specializate a măsurilor pentru gestionarea calităţii aerului înconjurător.

Conform prevederilor art. 8, lit. i) din Legea nr. 104/2011, cu modificările ulterioare, Centrul de Evaluare a Calității Aerului realizează clasificarea în regimuri de gestionare a ariilor din zone şi aglomerări şi o supune spre aprobare autorităţii publice centrale pentru protecţia mediului. Ca urmare a certificării datelor de monitorizare a calității aerului pentru anul 2022, ANPM a transmis prin adresa nr. 1/926/LAP/06.03.2023 noua propunere de încadrare în regimul de gestionare I și II a ariilor din zonele şi aglomerările prevăzute în anexa nr. 2 din Legea nr.104/2011, cu modificările ulterioare, astfel:

* regim de gestionare I:
  + aglomerarea București pentru indicatorii dioxid de azot și oxizi de azot (NO2/NOx) și particule în suspensie (PM10 și PM2,5);
  + aglomerarea Brașov pentru indicatorul dioxid de azot și oxizi de azot (NO2/NOx);
  + orașul Voluntari pentru indicatorul particule în suspensie (PM10);
  + orașul Buftea pentru indicatorul particule în suspensie (PM10);
  + comuna Glina pentru indicatorul particule în suspensie (PM10).
* regim de gestionare II:
  + aglomerarea București pentru indicatorul benzen;
  + zona Ilfov cu excepția orașului Voluntari, orașului Buftea și comunei Glina pentru indicatorul particule în suspensie (PM10);
  + zona Galați pentru indicatorul dioxid de azot și oxizi de azot (NO2/NOx);
  + zona Brașov pentru indicatorul particule în suspensie (PM10).

Având în vedere cele mai sus menționate, vă rugăm să aprobaţi proiectul de ***Ordin al ministrului mediului, apelor și pădurilor privind aprobarea listelor cu unitățile administrativ - teritoriale întocmite în urma încadrării în regimuri de gestionare a ariilor din zonele şi aglomerările prevăzute în anexa nr. 2 din Legea nr.104/2011 privind calitatea aerului înconjurător, cu modificările ulterioare.***

**DIRECTOR GENERAL**

**Elena Oana ANTONESCU – STAN**

Avizat: Dorina MOCANU, Director General Adjunct

Lăcrămioara CHIOARU, Șef Serviciu SCA

Elaborat: Corina Bogdănescu, consilier superior

Ecaterina Szabo, consilier superior